**Broj: 711-I-44-M-153/18-02-17**

Zagreb, 5. prosinca 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Martina Baričevića, općinskog načelnika Općine Jasenice,** na 31. sjednici, održanoj 5. prosinca 2018.g., daje sljedeće

**MIŠLJENJE**

**Na temelju članka 14. stavka 2. ZSSI-a dužnosnik Martin Baričević, općinski načelnik Općine Jasenice, može za vrijeme obnašanja navedene dužnosti obavljati funkciju člana upravnog vijeća županijske uprave za ceste, ako je predmetna ustanova proglašena pravnom osobom od posebnog interesa za državu ili jedinicu područne (regionalne) odnosno lokalne samouprave, ali bez prava na naknadu u toj ulozi, osim prava na naknadu putnih i drugih opravdanih troškova te pod uvjetom da već prethodno nije član upravnih vijeća dviju ustanova od posebnog interesa.**

 Obrazloženje

Zahtjev za davanjem mišljenja Povjerenstva podnio je dužnosnik Martin Baričević, općinski načelnik Općine Jasenice. U knjigama ulazne pošte zahtjev je zaprimljen pod poslovnim brojem: 711-U-3492-M-153/18-01-3 dana 4. prosinca 2018. g., povodom kojeg se vodi predmet broj M-153/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Martin Baričević povodom obnašanja dužnosti općinskog načelnika Općine Jasenice obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Uzahtjevu dužnosnik traži mišljenje Povjerenstva može li za vrijeme obnašanja dužnosti općinskog načelnika Općine Jasenice obavljati funkciju člana upravnog vijeća ustanove županijska uprava za ceste, čiji je osnivač županija. Dužnosnik moli za žurnost u postupanju.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova niti obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova. Prema članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, a prema stavku 4. istog članka Zakona predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Stoga dužnosnik Martin Baričević za vrijeme obnašanja dužnosti općinskog načelnika Općine Jasenice može obavljati funkciju člana upravnog vijeća ustanove županijske uprava za ceste, ukoliko je navedena ustanova proglašena od posebnog državnog interesa ili od posebnog interesa za jedinicu lokalne, odnosno područne (regionalne) samouprave, ali bez prava na primanje naknade za obavljanje navedene funkcije, osim naknade putnih i drugih opravdanih troškova te ukoliko već nije član upravnih vijeća dvije ustanove koje su proglašene od posebnog interesa.

Člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti s istodobnim obnašanjem dužnosti župana ili zamjenika župana. Navedenim člankom propisano je da općinski načelnik ili njegov zamjenik za vrijeme obnašanja dužnosti ne mogu biti ravnatelj niti član upravnog vijeća ustanove kojoj je jedinica područne (regionalne) samouprave osnivač. Za mjerodavno tumačenje odredbi Zakona o lokalnim izborima nadležno je Ministarstvo uprave.

Slijedom navedenoga, Povjerenstvo je dalo mišljenje kako je navedeno u izreci ovoga akta.

ZAMJENIK PREDSJEDNICE POVJERENSTVA

 Davorin Ivanjek, dipl. iur.

**Dostaviti:**

1. Dužnosnik Martin Baričević, elektronička dostava
2. Objava na internetskoj stranici Povjerenstva
3. Pismohrana